  Виталий Пронин Кун Кенеше люкаськылӥз Ижын Удмурт лулчеберетъя юртэз тырмытонъя но азинтонъя ужась группа: «Удмурт Кенеш» огазеяськонлэн исполкомчиосыз но Удмуртилэн Тӧроезлэсь ужзэ быдэсъясьлэн Александр Бречаловлэн советникез Александр Свинин.7-тӥ инвожое  Ижын Удмурт лулчеберетъя юрт кылдытон пумысен кун филармониын калык кылзонъёс ортчизы. Нош солэсь азьвылгес калык пӧлын юалляськон ортчытэмын на вал Интернет пыр. Татьяна Ишматова ужась группаез куриз  центрлэн пуштросэз пумысен проектэз толэзь ӵоже быдэстыны. «Удмурт дунне» газетлэн редакторез Зинаида Рябинина ивортӥз, кыӵе дэмланъёс вань Удмурт центр пумысен. Кылсярысь, отын мед луозы концерт учкон зал, покчи артистъёслы студия но мукет. Ваньмыз ӧвӧлэз 27 пумо ӵектонъёс. Туннэ нуналлы трос юанъёс кылдо на центрез маин тырмытон пумысен но, нимыз пумысен но.Режиссёр Павел Поздеев вуоно центрлэсь ужзэ 2 ӧръя радъяны дэмлаз. Удмурт лулчеберетэн палэнысь калыкез тодматон понна гинэ медаз луы со - но удмуртъёслы асьсэлы лулчеберетсэс азинтыны луонлык мед усьтоз. Та ӧръёс ог-огзытэк уз азинске, соос котьку валче ужаны кулэ, пусйиз П. Поздеев. Таин быдэсак соглаш луизы Александр Свинин но, люкаськемъёс но. Троссэ малпаськытэ, кыӵе ведомстволэн бурд улаз ужалоз центр. Кивалтӥсь та пумысен сюлмаськоно ӧвӧл шуыса оскытӥз, радзэ, пе, шедьтом. Туннэ нуналлы малпано пуштросэз сярысь.- 3-4 арня куспын юртлэсь ӟечлыксэ ӧнерчиос чаклалозы: кызьы но кытӥзэ тупатъяно, кӧня тыр со усёз, - вераз Александр Свинин. - Собере кутском юртэз тупатъян борды. «Айкайез» но, самодеятельной коллективъёсты но ӝоже ум кельтэ. Ми шуиськомы ке но, татчы бизнесэз но кысконо шуыса, со уг на вера: юрт бизнес-центрлы укшаны кулэ. Но ас кожамы асьмеос вань ужез ум ворме.Наталия Самсонова http://udmdunne.ru/2017/06/udmurt-korka-inty-syuriz-pushtros-kuleh/  